

Οί 9 ί(Λΐ 5 ^ 9 ηεοΙ 6γ I 

ΤΗβοοΙοΓΟδ Μουπιι Μ 
03(β: 2007.02. ϊ 
ΕΕΤ 

Ρθ35θπ: δίβΠθο ΡϋΡ 
(θΓηΟθϋϋθΐί) | 
ίοοβίίοη: Α0τβ|5, ΕΙΙίπϊΚο 
Τ γρο9Γ3ίίο 


2811 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ 


Αρ. Φύλλου 264 


ΝΟΜΟΣ ΥΠ’ ΑΡΙΘΜ. 3512 
Ισλαμικό Τέμενος Αθηνών καί άλλες διατάξεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

Αρθρο 1 

Ιδρύεται Νομικό Πρόσωπο Ιδιωτικού Δικαίου (Ν.Π.Ι.Δ.), 
μη κερδοσκοπικού χαρακτήρα, με την επωνυμία «Διοι¬ 
κούσα Επιτροπή Ισλαμικού Τεμένους Αθηνών», που 
εδρεύει στα όρια του Δήμου Αθηναίων, εποπτεύεται 
από τον Υπουργό Εθνικής Παιδείας και Θρησκευμάτων, 
μη υπαγόμενο στον ευρύτερο δημόσιο τομέα. 

Αρθρο 2 

Σκοπός του Νομικού Προσώπου Ιδιωτικού Δικαίου «Διοι¬ 
κούσα Επιτροπή Ισλαμικού Τεμένους Αθηνών» είναι η 
διοίκηση, διαχείριση και συντήρηση του Ισλαμικού Τεμέ¬ 
νους που θα ανεγερθεί στα όρια του Δήμου Αθηναίων 
για την κάλυψη των θρησκευτικών αναγκών των μου¬ 
σουλμάνων που διαβιούν στην Αττική. 

Αρθρο 3 

Η ανέγερση του Τεμένους θα γίνει από τη Διεύθυνση 
Εφαρμογής Εκπαιδευτικών Σχεδίων του Υπουργείου 
Εθνικής Παιδείας και Θρησκευμάτων και με δαπάνες 
του Προγράμματος Δημοσίων Επενδύσεων, σε έκταση 
που θα παραχωρηθεί από το Δημόσιο, σύμφωνα με τους 
όρους και τους περιορισμούς δόμησης που καθορίζονται 
με προεδρικό διάταγμα, μετά από πρόταση των Υπουρ¬ 
γών Περιβάλλοντος, Χωροταξίας και Δημόσιων Έργων 
και Εθνικής Παιδείας και Θρησκευμάτων. 

Αρθρο 4 

1. Το Τέμενος και η παραχωρηθείσα κατ’ άρθρο 3 
εδαφική έκταση ανήκουν κατά κυριότητα στον παρα- 
χωρήσαντα τη χρήση. 

2. Οι πόροι του Ν.Π.Ι.Δ. διακρίνονται σε: 

α) τακτικούς, που προέρχονται από επιχορηγήσεις από 
τον Κρατικό Προϋπολογισμό του Υπουργείου Εθνικής 
Παιδείας και Θρησκευμάτων για τη λειτουργία και συ¬ 
ντήρηση του Τεμένους και 

β) έκτακτους, που προέρχονται από επιχορηγήσεις, 
δωρεές, κληρονομιές, κληροδοσίες και κάθε είδους ει¬ 
σφορές φυσικών ή νομικών προσώπων κ.λπ. 

Αρθρο 5 

1. Το ιδρυόμενο με τον παρόντα νόμο νομικό πρόσωπο 
διοικείται από επταμελές Διοικητικό Συμβούλιο (Δ.Σ.), το 
οποίο διορίζεται, με απόφαση του Υπουργού Εθνικής Παι¬ 
δείας και Θρησκευμάτων, με τριετή θητεία, με δυνατότητα 
ανανέωσης αυτής για μία ακόμη θητεία. Ως Πρόεδρος 
του Διοικητικού Συμβουλίου ορίζεται ο Γενικός Διευθυ¬ 
ντής Θρησκευμάτων του Υπουργείου Εθνικής Παιδείας και 
Θρησκευμάτων, ως αναπληρωτής του δε ορίζεται από τον 
Υπουργό Εθνικής Παιδείας και Θρησκευμάτων ο Διευθυ¬ 
ντής της Διεύθυνσης Ετεροδόξων και Ετεροθρήσκων του 
Υπουργείου Εθνικής Παιδείας και Θρησκευμάτων. 

Στο Διοικητικό Συμβούλιο μετέχουν: 

α) ο Γενικός Διευθυντής Θρησκευμάτων του Υπουρ¬ 
γείου Εθνικής Παιδείας και Θρησκευμάτων, με αναπλη¬ 
ρωτή του τον Διευθυντή της Διεύθυνσης Ετεροδόξων 
και Ετεροθρήσκων, 

β) ένας Γενικός Διευθυντής του Υπουργείου Οικο¬ 
νομίας και Οικονομικών, με τον αναπληρωτή του, που 
προτείνονται από τον Υπουργό Οικονομίας και Οικο¬ 
νομικών, 

γ) δύο εκπρόσωποι του Δήμου Αθηναίων, με τους 
αναπληρωτές τους, που προτείνονται από τον Δήμαρχο 
Αθηναίων, 

δ) ένας εμπειρογνώμων υποδεικνυόμενος από την 
Ακαδημία Αθηνών με τον αναπληρωτή του ή ένα μέλος 
Δ.Ε.Π. ελληνικού Πανεπιστημίου, με τον αναπληρωτή 
του, με γνωστικό αντικείμενο σχετικό με την ισλαμική 
θρησκεία ή τον ισλαμικό πολιτισμό και, ελλείψει αυτών, 
μέλη Δ.Ε.Π. με το συγγενέστερο γνωστικό αντικείμενο, 
τα οποία θα επιλέξει ο Υπουργός Εθνικής Παιδείας και 
Θρησκευμάτων κατόπιν πρότασης των αρμόδιων αρχών 
των ελληνικών Πανεπιστημίων, 

ε) δύο εκπρόσωποι των μουσουλμάνων που διαβιούν 
στην Αττική, με τους αναπληρωτές τους, που επιλέγο¬ 
νται από τον Υπουργό Εθνικής Παιδείας και Θρησκευ¬ 
μάτων μεταξύ των προτεινομένων από δύο νομίμως 
συγκροτημένα και πλέον αντιπροσωπευτικά σωματεία 
μουσουλμάνων της Αττικής. Για τον προσδιορισμό της 
αντιπροσωπευτικότητας των σωματείων αυτών λαμβά- 
νονται υπόψη ιδίως η αριθμητική υπεροχή των μελών, 
η γενικότερη απήχηση μεταξύ των διαβιούντων στην 
Αττική μουσουλμάνων, καθώς και ο συσχετισμός με τον 
αριθμό τους. Καθένα από τα δύο αυτά σωματεία προ¬ 
τείνει τέσσερις εκπροσώπους. 

Γραμματέας του Δ.Σ. ορίζεται υπάλληλος με βαθμό 
Α' της Κεντρικής Υπηρεσίας του Υπουργείου Εθνικής 
Παιδείας και Θρησκευμάτων. 

2. Το Δ.Σ. διαχειρίζεται τα διατιθέμενα από τον 
Προϋπολογισμό του Υπουργείου Εθνικής Παιδείας 
και Θρησκευμάτων κονδύλια για τη λειτουργία και 
συντήρηση του Τεμένους, καθώς και τους έκτακτους 
πόρους από οποιαδήποτε αιτία (επιχορηγήσεις, δω¬ 
ρεές, κληρονομιές, κ.λπ.), και έχει τις αρμοδιότη¬ 
τες που προβλέπονται από το νόμο και όσες του 
ανατεθούν με τον κανονισμό λειτουργίας του, που 
προβλέπεται στην επόμενη παράγραφο. 

3. Με κοινές αποφάσεις των Υπουργών Οικονομίας και 
Οικονομικών και Εθνικής Παιδείας και Θρησκευμάτων 
εγκρίνονταί: 

α) ο κανονισμός λειτουργίας του ιδρυόμενου Ν.Π.Ι.Δ. με 
την επωνυμία «Διοικούσα Επιτροπή Ισλαμικού Τεμένους 
Αθηνών» και 

β) ο κανονισμός λειτουργίας του Δ.Σ., ύστερα από γνώ¬ 
μη του, που εκφράζεται κατά την πρώτη συνεδρίασή 
του. 

4. α) Με τον κανονισμό λειτουργίας του Ν.Π.Ι.Δ. με 
την επωνυμία «Διοικούσα Επιτροπή Ισλαμικού Τεμένους 
Αθηνών» ορίζονται η διάρθρωση και λειτουργία του φο 
ρέα, ο αριθμός, οι θέσεις, τα προσόντα και η κατάσταση 
του απασχολούμενου στο Ν.Π.Ι.Δ. προσωπικού, τα θέμα¬ 
τα εκπόνησης μελετών και παροχής υπηρεσιών που 
αφορούν στη λειτουργία και συντήρηση του Τεμένους 
και της διενέργειας προμηθειών. Στις συνιστώμενες θέ¬ 
σεις προσωπικού του Ν.Π.Ι.Δ. μπορούν να αποσπώνται 
υπάλληλοι του Υπουργείου Εθνικής Παιδείας και Θρη 
σκευμάτων και 

β) Με τον κανονισμό λειτουργίας του Δ.Σ. ορίζεται 
η λειτουργία του, καθώς και ο τρόπος και ο χρόνος 
παραχώρησης χρήσης του Τεμένους στις κατ’ ιδίαν 
μουσουλμανικές κοινότητες που διαβιούν στην Αττική 
για την ικανοποίηση των λατρευτικών τους αναγκών, 
ανάλογα με τον αριθμό των μελών τους. 

Άρθρο 6 

Ι.Στο ιδρυόμενο Τέμενος τοποθετείται με απόφαση 
του Υπουργού Εθνικής Παιδείας και Θρησκευμάτων 
μουσουλμάνος θρησκευτικός λειτουργός (ιμάμης), μετά 
από εισήγηση του Δ.Σ., με θητεία δύο ετών, που μπορεί 
να ανανεωθεί. Οι αρμοδιότητες και τα καθήκοντα του 
θρησκευτικού αυτού λειτουργού περιορίζονται στην ευ¬ 
θύνη για την εσωτερική λειτουργία του Τεμένους, έτσι 
ώστε να διευκολύνεται η ικανοποίηση των λατρευτικών 
αναγκών των πιστών. Ασκεί τα καθήκοντα αυτά και 
προσφέρει τις υπηρεσίες του προς τις θρησκευτικές 
κοινότητες στις οποίες έχει παραχωρηθεί το Τέμενος, 
σύμφωνα με τα αναφερόμενα στην παράγραφο 4β του 
άρθρου 5, εφόσον τούτο ζητηθεί από αυτές. 


2. Οι αποδοχές του μουσουλμάνου θρησκευτικού λει¬ 
τουργού βαρύνουν εξ ολοκλήρου τον τακτικό προϋπο¬ 
λογισμό του Υπουργείου Εθνικής Παιδείας και Θρησκευ¬ 
μάτων και ορίζονται με κοινή απόφαση των Υπουργών 
Οικονομίας και Οικονομικών και Εθνικής Παιδείας και 
Θρησκευμάτων. 

Αρθρο 7 

1. Διαχειριστικός έλεγχος στο Ν.Π.Ι.Δ. πραγματοποιεί¬ 
ται σύμφωνα με τις εκάστοτε ισχύουσες διατάξεις. 

2. Με κοινή υπουργική απόφαση των Υπουργών Οικο¬ 
νομίας και Οικονομικών και Εθνικής Παιδείας και Θρη¬ 
σκευμάτων ρυθμίζεται η αποζημίωση των μελών του 
Διοικητικού Συμβουλίου. 

3. Με απόφαση του Υπουργού Εθνικής Παιδείας και 
Θρησκευμάτων και των, τυχόν, συναρμόδιων Υπουργών 
ρυθμίζονται ειδικότερα θέματα και λεπτομέρειες που 
μπορεί να ανακύψουν κατά την εφαρμογή των ως άνω 
διατάξεων. 

Αρθρο 8 

Το πρώτο εδάφιο της παραγράφου 1 του άρθρου 10 
του ν. 3369/2005 (ΦΕΚ 171 Α) αντικαθίσταται ως ακο¬ 
λούθως: 

«Οι δαπάνες συνολικής λειτουργίας των Ινστιτούτων 
Δια Βίου Εκπαίδευσης καλύπτονται, μέχρι την 31η Αυ- 
γούστου 2008, από το Επιχειρησιακό Πρόγραμμα «Εκ¬ 
παίδευση και Αρχική Επαγγελματική Κατάρτιση».» 

Αρθρο 9 

Η ισχύς του παρόντος νόμου αρχίζει από τη δημοσί¬ 
ευσή του στην Εφημερίδα της Κυβερνήσεως. 

Παραγγέλλομε τη δημοσίευση του παρόντος στην 
Εφημερίδα της Κυβερνήσεως και την εκτέλεσή του ως 
νόμου του Κράτους. 

Αθήνα, 24 Νοεμβρίου 2006 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 


ΕΣΩΤΕΡΙΚΩΝ, ΔΗΜΟΣΙΑΣ 
ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ 

Π. ΠΑΥΛΟΠΟΥΛΟΣ 

ΠΕΡΙΒΑΛΛΟΝΤΟΣ, ΧΩΡΟΤΑΞΙΑΣ 
ΚΑΙ ΔΗΜΟΣΙΩΝ ΕΡΓΩΝ 

Γ. ΣΟΥΦΛΙΑΣ 


ΟΙΚΟΝΟΜΙΑΣ ΚΑΙ 
ΟΙΚΟΝΟΜΙΚΩΝ 

Γ. ΑΛΟΓΟΣΚΟΥΦΗΣ 

ΕΘΝΙΚΗΣ ΠΑΙΔΕΙΑΣ 
ΚΑΙ ΘΡΗΣΚΕΥΜΑΤΩΝ 

Μ. ΓΙΑΝΝΑΚΟΥ 


Θεωρήθηκε καί τέθηκε η Μεγάλη Σφραγίδα του Κράτους 
Αθήνα, 4 Δεκεμβρίου 2006 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

Α. ΠΑΠΑΛΗΓΟΥΡΑΣ 

